**О Б Р А З Л О Ж Е Њ Е**

**I. УСТАВНИ ОСНОВ ЗА ДОНОШЕЊЕ ЗАКОНА**

Уставни основ за доношење овог закона садржан је у одредби члана 97. тачка 6. Устава Републике Србије, према којој Република Србија уређује и обезбеђује правни положај привредних субјеката, као и систем обављања појединих привредних и других делатности.

**II. РАЗЛОЗИ ЗА ДОНОШЕЊЕ ЗАКОНА**

Влада је донела Одлуку о образовању Радне групе за сарадњу са Организацијом за европску безбедност и сарадњу (ОЕБС) и Канцеларијом за демократске институције и људска права (КДИЉП) у координацији и праћењу спровођења примене препорука за унапређење изборног процеса („Службени гласник РС”, бр. 62/19 и 65/19) (у даљем тексту: Радна група). Задатак наведене Радне групе је да у сарадњи са ОЕБС и КДИЉП координира и прати спровођење препорука из извештаја мисија ОЕБС/КДИЉП о процени избора.

Радна група је извршила почетну анализу свих препорука извештаја мисија ОЕБС/КДИЉП у периоду од 2003. до 2017. године и као једну од препорука која се понавља издвојила препоруку која се односи на финансирање изборне кампање.

У коначном извештају мисије ОЕБС/КДИЉП-а о процени спровођења избора (Република Србија – Председнички избори – 2. април 2017. године) у тачки 3. – Финансирање изборне кампање, препорука гласи: „Одредбе о финансирању странака и изборне кампање се морају додатно побољшати у складу с ранијим препорукама ОЕБС/КДИЉП-а у циљу увођења строжих прописа и веће транспарентности.”, док су у одељку Б. тачка 15: „Окружење у којем се одвија кампања” која гласи: „Државна тела би требало да предузму одлучне мере у циљу спречавања вршења притиска на бираче, укључујући запослене у државним институцијама и институцијама повезанима с државом. Случајеви изнуде морају се темељито истражити а појединци одговорни за то санкционисати.”

Радна група је припремила текст Иницијативе допуна Закона о јавним предузећима и доставила га надлежном министарству. Циљ предложене допуне Закона јесте појачавање одговорности директора јавног предузећа за коришћење и располагање средствима предузећа у изборној кампањи. Одговорност директора постоји и у управљачком делу његове функције, па се тако предвиђа разрешење директора уколико користи своју функцију ради утицаја на изборну вољу запослених у јавном предузећу. У изради текста Иницијативе, Радна група је организовала консултације са невладиним организацијама које се баве изборним процесом. Коначан текст Нацрта закона израђен је након разматрања сугестија ових организација. Одбор за привреду и финансије, на предлог Министарства привреде, донео је Закључак 05 Број: 011-10113/2019-1 од 9. октобра 2019. године, којим је одређено спровођење јавне расправе о Нацрту закона и утврђен Програм јавне расправе. Јавна расправа о Нацрту закона спроведена је у периоду од 10. до 31. октобра 2019. године. Пошто су размотрене сугестије које су изнете током спровођења јавне расправе о Нацрту закона, Влада је утврдила Предлог закона о допунама Закона о јавним предузећима.

**III. ОБЈАШЊЕЊЕ ОСНОВНИХ ПРАВНИХ ИНСТИТУТА И ПОЈЕДИНАЧНИХ РЕШЕЊА**

Чланом 1. Предлога закона уводе се додатни разлози за разрешење директора, који се односе на коришћење ресурса јавног предузећа за промоцију политичких странака, односно политичких субјеката, под чиме се посебно подразумева коришћење службених просторија, возила и инвентара јавног предузећа без накнаде, обављање активности везане за промоцију политичких странака, односно политичких субјеката, као и за изборну кампању у радно време, као и вршење притиска на запослене и лица ангажована по другом основу у јавном предузећу у вези са подршком политичким субјектима или кандидатима на изборима. Директор ће бити разрешен дужности и ако му је било познато да запослени или ангажовани по другом основу у јавном предузећу користи ресурсе јавног предузећа за промоцију политичких странака, односно политичких субјеката или врши притисак на друге запослене и радно ангажоване у вези са подршком политичким субјектима или кандидатима на изборима, а није предузео радње за које је надлежан да то спречи.

Чланом 2. Предлога закона допуњене су казнене одредбе за прекршај одговорног лица у јавном предузећу, тако да ће се за прекршај новчаном казном казнити одговорно лице у јавном предузећу уколико користи или му је било познато да се користе, а не предузме радње за које је надлежан да спречи коришћење ресурса јавног предузећа у политичке сврхе супротно забрани из члана 70. став 1. Закона о јавним предузећима.

Чланом 70. став 1. Закона о јавним предузећима утврђена је забрана коришћења имовине, активности, имена и визуелног идентитета јавног предузећа у свим активностима везаним за политичке странке и изборне кампање, као и свака друга употреба јавних предузећа у политичке сврхе.

Чланом 3. Предлога закона предвиђа се ступање на снагу овог закона.

**IV. ФИНАНСИЈСКА СРЕДСТВА ПОТРЕБНА ЗА СПРОВОЂЕЊЕ ЗАКОНА**

За спровођење овог закона није потребно обезбедити финансијска средства у буџету Републике Србије.