ПРЕДЛОГ ЗАКОНА О ДОПУНАМА

ЗАКОНА О ЈАВНИМ ПРЕДУЗЕЋИМА

Члан 1.

У Закону о јавним предузећима („Службени гласник РС”, број 15/16), у члану 49. тачка 4) после речи: „начин” додају се запета и речи: „а нарочито:

(1) ако користи ресурсе јавног предузећа за промоцију политичких странака, односно политичких субјеката, под чиме се посебно подразумева коришћење службених просторија, возила и инвентара јавног предузећа без накнаде,

(2) ако обавља активности везане за промоцију политичких странака, односно политичких субјеката као и за изборну кампању у радно време,

(3) ако врши притисак на запослене и лица ангажована по другом основу у јавном предузећу у вези са подршком политичким субјектима или кандидатима на изборима,

(4) ако му је било познато да запослени или ангажовани по другом основу у јавном предузећу користи ресурсе јавног предузећа за промоцију политичких странака, односно политичких субјеката или врши притисак на друге запослене и радно ангажоване у вези са подршком политичким субјектима или кандидатима на изборима, а није предузео радње за које је надлежан да то спречи”.

Члан 2.

У члану 78. после тачке 5) додаје се тачка 5а) која гласи:

„5а) користи или му је било познато да се користе, а не предузме радње за које је надлежан да спречи коришћење ресурса јавног предузећа у политичке сврхе супротно забрани из члана 70. став 1. овог закона;”.

Члан 3.

Овај закон ступа на снагу осмог дана од дана објављивања у „Службеном гласнику Републике Србије”.